باڵیۆزی ئەمریکا لە ئەنقەرە داوای روونکردنەوە لە تورکیا دەکات، لەبارەی هۆکاری دەستگیرکردنی ئەو دوو کارمەندەی کونسوڵخانەی وڵاتەکەی لە ئیستەنبوڵ
رووداو - ئەنقەرە
بەهۆی دەستگیرکردنی کارمەندێکی کونسوڵخانەی ئەمریکا لە ئیستەنبوڵ، باڵیۆزخانەی ئەمریکا لە ئەنقەرە پێدانی ڤیزای بە هاووڵاتییانی تورکی راگرت، ئەوەش وایکرد پەیوەندییە دیپلۆماسییەکانی هەردوو وڵات گرژی تێبکەوێت.
ئوتکو چاکپرۆزەر، پەرلەمانتاری پارتی گەلی کۆماری (جەهەپە)ی ئۆپۆزیسیۆن بۆ رووداو دەڵێت، لە مێژووی پەیوەندییەکانی هەردوو وڵات، هیچ کاتێک هێندەی ئێستا پەیوەندییەکانی تورکیا و ئەمریکا خراپ نەبوون. دەشڵێت "بەداخەوە باجەکەی خەڵک دەیدەن، چونکە خوێندکاران، بازرگانان و نەخۆشەکان ناتوانن گەشت بکەن".
باڵیۆزخانەی ئەمریکا لە تورکیا دەڵێت، لە سەرەتای ئەمساڵەوە دوو کارمەندی کونسوڵخانەکەی لە ئیستەنبوڵ دەستگیرکراون. یەکێک لەوان وەرگێڕێک بوو کە لە مانگی ئایاردا لە پارێزگای ئەدەنە دەستگیرکراوە، ئەوی دیکەشیان کارمەندێکی دیکە بوو چەند رۆژێک پێش ئێستا لە ئیستەنبوڵ دەستگیرکرا.
جارێکی دیکەش باڵیۆزی ئەمریکا لە ئەنقەرە داوای لە بەرپرسانی تورکیا کرد روونکردنەوە لەبارەی هۆکاری دەستگیرکردنی ئەو دوو کارمەندەی بدەن.
جۆن باس، باڵیۆزی ئەمریکا لە ئەنقەرە گوتی، "تاوەکو ئێستا حکومەتی ئەمریکا هیچ روونکردنەوەیەکی فەرمی لە لایەن حکومەتی تورکیاوە بەدەست نەگەیشتووە دەربارەی هۆکاری دەستگیرکردن یان دەستبەسەرکردنی کارمەندەکانی لە تورکیادا".
باس گوتی، تۆمەتبارکردنی کارمەندانی نووسینگە دیپلۆماسییەکانی ئەمریکا لە تورکیا بە تیرۆر تۆمەتێکی گەورە و جددیە و هەربۆیە پێویستە بەرپرسانی ئەنقەرە بە بەڵگەوە ئەو تۆمەتە بسەلمێنن.
گوتەبێژی سەرۆکایەتیی کۆماری تورکیا رایگەیاند، کارمەندە دەستگیرکراوەکەی ئیستەنبوڵ پەیوەندی لەگەڵ یەکێک لە گومانلێکراوە سەرەکییەکانی پشت کودەتا شکستخواردووەکەی ساڵی رابردووی تورکیاوە هەبووە.
لەسەر ئەو پرسەش وەزیری بەرگری ئەمریکا رایگەیاند، گرژییە دیپلۆماسییەکان لە نێوان واشنتن و ئەنقەرە کاریگەرییان لە سەر پەیوەندییە سەربازییەکانی نێوان هەردوو وڵات نەبووە.
جەیمس ماتیس، بە پەیامنێرانی راگەیاند، تورکیا ئەندامێکی ناتۆیە و ئەمریکاش دەیەوێت لەگەڵیدا کاربکات بۆ رووبەڕووبونەوەی دووژمنە هاوبەشەکان.
داڕشتنەوە: حەکیم داود